b'\n_START_ARTICLE_\nLeon \xc5\xa0tukelj\n_START_SECTION_\n\xc5\xbdivljenje\n_START_PARAGRAPH_\n\xc5\xa0tukelj se je rodil v Novem mestu, takrat Avstro-Ogrska, danes Slovenija. Je pomembna osebnost v slovenski \xc5\xa1portni zgodovini, saj je eden redkih slovenskih \xc5\xa1portnikov, ki so bili v svoji disciplini v samem svetovnem vrhu, kjer je vztrajal od svetovnega gimnasti\xc4\x8dnega prvenstva leta 1922 v Ljubljani do olimpijskih iger leta 1936 v Berlinu, kjer je zaokro\xc5\xbeil svojo bogato \xc5\xa1portno pot._NEWLINE_Nastopil je na sedmih velikih tekmovanjih in skupno osvojil 20 kolajn: 8 zlatih, 6 srebrnih in 6 bronastih. Samo na olimpijskih igrah je skupno osvojil 6 kolajn: dve zlati v Parizu 1924, zlato in dve bronasti v Amsterdamu 1928 ter srebro v Berlinu 1936. Njegova zbirka bi zagotovo bila \xc5\xa1e obse\xc5\xbenej\xc5\xa1a, \xc4\x8de bi se Kraljevina Jugoslavija udele\xc5\xbeila iger v Los Angelesu leta 1932._NEWLINE_Leta 1927 je dokon\xc4\x8dal \xc5\xa1tudij prava. Po kon\xc4\x8dani \xc5\xa1portni poti je delal kot sodnik, najprej v Novem mestu, nato pa v Lenartu in Mariboru, kjer je \xc5\xbeivel vse do smrti._NEWLINE_Leon \xc5\xa0tukelj je bil od leta 1936  \xc4\x8clan Rotary kluba Maribor, najstarej\xc5\xa1ega Rotary kluba v Sloveniji. Z okupacijo Jugoslavije je klub prenehal delovati aprila 1941, zaradi neodobravanja takratne oblasti klub po drugi svetovni vojni ni ponovno o\xc5\xbeivel. \xc5\xa0tukelj je leta 1993 ponovno pomagal pri vzpostavitvi Rotarijanstva na Slovenskem. Po njem Rotarijci imenujejo svojo fundacijo._NEWLINE_\xc5\xa0tukelj je bil nekaj \xc4\x8dasa tudi skrbnik groba Primiceve Julije v Novem mestu._NEWLINE_\xc5\xa0tukelj ni odobraval komunisti\xc4\x8dnega re\xc5\xbeima v Jugoslaviji. Bil je pripadnik Jugoslovanske vojske v domovini in britanski agent SOE. Zaradi teh razlogov je bil povojnim komunisti\xc4\x8dnim oblastem sumljiv. Po vojni je bil najprej zaprt, potem pa izpu\xc5\xa1\xc4\x8den, vendar mu je komunisti\xc4\x8dna oblast trajno prepovedala opravljati sodni\xc5\xa1ki poklic. Primerne \xc5\xa1portne slave je bil znova dele\xc5\xbeen \xc5\xa1ele po razpadu Jugoslavije._NEWLINE_V devetdesetih letih 20. stoletja je \xc5\xa0tukelj veljal za najstarej\xc5\xa1ega \xc5\xa1e \xc5\xbeive\xc4\x8dega olimpionika (dobitnika zlate olimpijske kolajne). Zaradi te vloge je bil povabljen na otvoritev olimpijskih iger v Atlanti leta 1996. Tam je s svojo \xc4\x8dilostjo pri skoraj 98 letih navdu\xc5\xa1il vse, tudi takratnega predsednika ZDA Billa Clintona, ki mu je segel v roko. Prejel je tudi \xc5\xbee vabilo za olimpijske igre v Sidneyu v Avstraliji za leto 2000. A do tega, na \xc5\xbealost, ni pri\xc5\xa1lo._NEWLINE_Vse do smrti zaradi nenadnega sr\xc4\x8dnega napada le nekaj dni pred 101. rojstnim dnevom je bil aktiven in je vsakodnevno vadil na krogih v doma\xc4\x8dem stanovanju. Na njegov 100. rojstni dan je bila organizirana velika proslava v rodnem Novem mestu. Do\xc4\x8dakal je 100 let, 11 mesecev in 26 dni._NEWLINE_Danes se po njem imenujeta \xc5\xa1portni dvorani v Novem mestu in Mariboru ter trg v Mariboru._NEWLINE_Z naskokom in zaslu\xc5\xbeeno je osvojil naziv najbolj\xc5\xa1ega slovenskega \xc5\xa1portnika vseh \xc4\x8dasov._NEWLINE_Po njem se imenuje Osnovna \xc5\xa1ola Leona \xc5\xa0tuklja v Novi vasi.'